Γνωμοδότηση της Επιτροπής των Περιφερειών σχετικά με τους «Προσανατολισμούς για τα διευρωπαϊκά δίκτυα στον τομέα της ενέργειας»

(97/C 116/13)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση απόφασης του Ευρωπαϊκού Κοινοβουλίου και του Συμβουλίου η οποία τροποποιεί την απόφαση αριθ. 1254/96/ΕΚ του Κοινοβουλίου και του Συμβουλίου σχετικά με τον καθορισμό προσανατολισμών για τα διευρωπαϊκά δίκτυα στον τομέα της ενέργειας () 7

έχοντας υπόψη την απόφαση του Συμβουλίου της 25ης Σεπτεμβρίου 1996, σύμφωνα με το άρθρο 129 Δ, πρώτη παράγραφος, της Συνθήκης, να ζητήσει την κατάρτιση γνωμοδότησης από την Επιτροπή των Περιφερειών για την πρόταση αυτή 7

έχοντας υπόψη την απόφασή της της 13ης Νοεμβρίου 1996 να αναθέσει την προετοιμασία των σχετικών εργασιών στην επιτροπή 5 «Χωροταξία-Περιβάλλον-Ενέργεια» 7

έχοντας υπόψη το σχέδιο γνωμοδότησης (CDR 367/96 rev.) το οποίο υιοθέτησε ομόφωνα η επιτροπή 5, στις 20 Νοεμβρίου 1996 (εισηγητής: ο κ. Pentillδ) 7

κατά την 16η σύνοδο ολομέλειάς της 15ης και 16ης Ιανουαρίου 1997 (συνεδρίαση της 16ης Ιανουαρίου) υιοθέτησε ομόφωνα την παρούσα γνωμοδότηση.

1. Εισαγωγή

1.1. Η Ευρωπαϊκή Επιτροπή θεωρεί ότι η απόφαση αριθ. 1254/96/ΕΚ του Ευρωπαϊκού Κοινοβουλίου και του Συμβουλίου σχετικά με τον καθορισμό των προσανατολισμών για τα διευρωπαϊκά δίκτυα στον τομέα της ενέργειας πρέπει να αναθεωρηθεί με την προσθήκη του υφιστάμενου καταλόγου σχεδίων που παρουσιάζουν κοινοτικό ενδιαφέρον ().

1.2. Η ανάγκη αναθεώρησης οφείλεται σε προηγούμενη πρόταση που είχε διατυπώσει η Επιτροπή μετά από χρονοβόρες διαδικασίες για την ανάληψη δεσμεύσεων, σε ό,τι αφορά τα δίκτυα στον τομέα της ενέργειας, λόγω της ένταξης των τριών νέων κρατών στην Κοινότητα, στην ολοένα και ταχύτερη επέκταση των συνδεδεμένων δικτύων στο επίπεδο της ηπειρωτικής Ευρώπης επίπεδο καθώς και στην ιδιαίτερα ταχεία ανάπτυξη της αγοράς φυσικού αερίου.

2. Γενικές παρατηρήσεις

2.1. Η Επιτροπή των Περιφερειών θεωρεί σημαντικό τον καθορισμό και την υλοποίηση των διευρωπαϊκών δικτύων στον τομέα της ενέργειας για την ορθή λειτουργία της εσωτερικής αγοράς, αλλά και για την ενίσχυση της συνοχής των παραμεθόριων και απομακρυσμένων περιοχών της ΕΕ. Εξάλλου, η ΕΤΠ έχει ήδη εκφράσει γνώμη για τα διευρωπαϊκά δίκτυα ενέργειας υιοθετώντας τη γνωμοδότηση εισηγητής της οποίας ήταν ο κ. F. Hertog ().

2.2. Η λήψη μέτρων για τα διευρωπαϊκά δίκτυα στον τομέα της ενέγειας είναι εξαιρετικά σημαντική, και ιδίως μέτρων που να αφορούν τον ρεαλιστικό σχεδιασμό επενδύσεων. Ειδικότερα, στη χρηματοδότηση δικτύων διανομής ενέργειας σε παραμεθόριες και απομακρυσμένες περιοχές της Ένωσης, σήμερα ενδείκνυται η αύξηση της κοινοτικής συμμετοχής.

2.3. Στη διαδικασία χάραξης των διευρωπαϊκών δικτύων στον τομέα της ενέργειας οι θέσεις των τοπικών και περιφερειακών αρχών δεν ελήφθησαν υπόψη. Η εν λόγω έλλειψη διαλόγου ενδέχεται να καθυστερήσει σε σημαντικό βαθμό τη διάρθρωση των δικτύων. Η ΕΤΠ προτείνει η Επιτροπή να λαμβάνει υπόψη τις θέσεις των τοπικών και περιφερειακών αρχών κατά τη λήψη μέτρων. Τα μέτρα αυτά θα πρέπει να εξασφαλίζουν τις πραγματικές προϋποθέσεις υλοποίησης των διευρωπαϊκών δικτύων ενέργειας.

2.4. Η κατάλληλη εκτίμηση των επιπτώσεων στο περιβάλλον και η τήρηση των απαιτούμενων προδιαγραφών συμβάλλουν στην αποδοχή από τις τοπικές και περιφερειακές αρχές των διευρωπαϊκών δικτύων ενέργειας. Η ΕΤΠ προτείνει να τεθεί σε εφαρμογή η εκτίμηση των επιπτώσεων στο περιβάλλον των διευρωπαϊκών δικτύων ενέργειας και να θεσπιστούν βασικές τεχνικές προδιαγραφές για την προστασία του περιβάλλοντος κατά το σχεδιασμό και την υλοποίηση των δικτύων.

2.5. Η ΕΤΠ έχει ήδη ζητήσει από την Επιτροπή να προωθήσει την πρόσβαση των παραγωγών ενέργειας σε τοπικό και περιφερειακό επίπεδο στα δίκτυα μεταφοράς ηλεκτρικού ρεύματος και φυσικού αερίου σε εθνικό και ευρωπαϊκό επίπεδο. Για τη λειτουργία της εσωτερικής αγοράς και την αποτελεσματική χρήση της ενέργειας το κριτήριο αυτό πρέπει να περιλαμβάνεται στις αποφάσεις της ΕΕ που αφορούν τη σύνδεση όλων των διευρωπαϊκών δικτύων ενέργειας.

3. Συμπεράσματα

3.1. Η ΕΤΠ κρίνει ικανοποιητική την πρόταση της Επιτροπής σχετικά με τον καθορισμό προσανατολισμών που αφορούν τα διευρωπαϊκά δίκτυα στον τομέα της ενέργειας και την προσαρμογή των αποφάσεων που έχουν ληφθεί ώστε να ανταποκρίνονται στις σύγχρονες ανάγκες.

3.2. Η ΕΤΠ θεωρεί ιδιαίτερα σημαντική τη θέσπιση λειτουργικών συστημάτων χρηματοδότησης κυρίως στις απομακρυσμένες και παραμεθόριες περιοχές της ΕΕ για την σύνδεση των διευρωπαϊκών δικτύων ενέργειας.

3.3. Η ΕΤΠ, σε ό,τι την αφορά, είναι έτοιμη να συνεργαστεί με την Επιτροπή και τις τοπικές και περιφερειακές αρχές για τη λήψη αποφάσεων που να ανταποκρίνονται καλύτερα στη διαδικασία προετοιμασίας του θέματος. Η εκτίμηση των επιπτώσεων στο περιβάλλον, οι τεχνικές προδιαγραφές για την προστασία του περιβάλλοντος και ο γόνιμος διάλογος με τις τοπικές και περιφερειακές αρχές συμβάλλουν στην υπό ρεαλιστικό πρίσμα υλοποίηση των δικτύων.

3.4. Στα διευρωπαϊκά δίκτυα ενέργειας πρέπει να έχουν πρόσβαση και οι παραγωγοί ενέργειας σε τοπικό και περιφερειακό επίπεδο.

3.5. H ΕΤΠ ζητά την εφαρμογή της πρότασης οδηγίας του Συμβουλίου για την καθιέρωση τεχνικών ορθολογικού προγραμματισμού στους τομείς της διανομής ηλεκτρισμού και φυσικού αερίου () και στα σχέδια που συμπεριλαμβάνονται στα διευρωπαϊκά δίκτυα ενέργειας.

Βρυξέλλες, 16 Ιανουαρίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ αριθ. C 298 της 9. 10. 1996, σ. 10.

() ΕΕ αριθ. L 161 της 29. 6. 1996, σ. 147.

() ΕΕ αριθ. C 217 της 6. 8. 1994, σ. 26.

() ΕΕ αριθ. C 1 της 4. 1. 1996, σ. 6.